b'\n_START_ARTICLE_\nAngle\xc5\xa1ki brak\n_START_SECTION_\nZgodovina\n_START_PARAGRAPH_\nBeaglom podobne pse je bilo mo\xc4\x8d najti \xc5\xbee v anti\xc4\x8dni Gr\xc4\x8diji in kasneje pri Rimljanih, v 14. stoletju pa so se v Angliji prvi\xc4\x8d pojavili v tak\xc5\xa1ni obliki,\xc2\xa0 kot jih poznamo danes. V tistih \xc4\x8dasih so jih uporabljali predvsem za lov na zajce, ki je bil takrat izjemno popularen \xc5\xa1port. Njihovo ime "Beagle" pravzaprav izhaja iz francoskega "begueule", kar pomeni nekaj takega kot "zevajo\xc4\x8de grlo" ponazarja pa njihov zna\xc4\x8dilni grleni glas, ki ga ustvarjajo pri gonjenju divjadi oziroma ko se zbirajo pred pogonom. V 18. stoletju so poznali beagle v ve\xc4\x8d velikostih, najbolj priljubljeni so bili najmanj\xc5\xa1i , ki so bili veliki okoli 20 cm. Ti so bili znani po tem, da so jim na lovu lahko sledile tudi dame in starej\xc5\xa1i, saj so po\xc4\x8dasi sledili sledi. V naslednjem stoletju pa so beagli od lovskih psov pre\xc5\xa1li na razstavne pse in doma\xc4\x8de ljubljen\xc4\x8dke. Dandanes so med desetimi najbolj priljubljenimi pasmami na svetu.\n_START_SECTION_\nVidez\n_START_PARAGRAPH_\nSpadajo med srednje velike sledne pse in so najmanj\xc5\xa1i med goni\xc4\x8di. Ima kratko in zelo gosto dlako, mehke in dolge uhlje ter srednje mo\xc4\x8dan dolg rep, ki je na konici vedno bel. Njegovo telo je mo\xc4\x8dno in skladno. So nizki in imajo kratke noge, zato da se jim med sledenjem ni potrebno ustavljati, da dose\xc5\xbeejo vonjave s tal. V smr\xc4\x8dku imajo kar 220 milijonov receptorjev za vonj. Tudi velika vise\xc4\x8da u\xc5\xa1esa jim pomagajo zbrati vonjave okoli smr\xc4\x8dka. Znani pa so tudi po svojem posebnem ogla\xc5\xa1anju. Sposobni so lajanja, tuljenja in posebnih grlenih zvokov, ki jih oddajajo, ko so na sledi ali se zbirajo pred lovom. Lahko so trobarvni \xe2\x80\x93 rjavo-belo-\xc4\x8drni, ali dvobarvni \xe2\x80\x93 rjavo-beli, prepovedana pa je jetrna barva in konica repa mora biti bela.\n_START_SECTION_\nZdravstvene te\xc5\xbeave\n_START_PARAGRAPH_\nBeagle je na splo\xc5\xa1no precej zdrava in odporna pasma, ki sicer lahko prehaja skozi obdobja bolezni, vendar obi\xc4\x8dajno okreva precej hitro. Vseeno pa se pri tej pasmi pojavljajo slede\xc4\x8de zdravstvene te\xc5\xbeave: displazija kolkov, ahondroplazija, te\xc5\xbeave s hrbtenico, epilepsija, anomalija o\xc4\x8di, ki lahko povzro\xc4\x8di slepoto, vendar ni progresivna bolezen ter bolezni srca._NEWLINE_Zaradi dejstva, da je zelo zdrava pasma, ga pogosto uporabljajo za poskuse v farmacevtske namene.\n_START_SECTION_\nPojavnost v kulturi\n_START_PARAGRAPH_\nZaradi prikupnega videza in \xc5\xbeivahnega karakterja se angle\xc5\xa1ki braki pogosto pojavljajo v popularni kulturi.\n_START_SECTION_\nStripovski junak Snoopy\n_START_PARAGRAPH_\nStripovski junak Snoopy velja za najbolj znanega beagla na svetu. Prvi\xc4\x8d se je v stripu Peanuts (Ore\xc5\xa1\xc4\x8dki) pojavil 4. oktobra 1950. Avtor Charles M. Schulz je navdih na\xc5\xa1el pri svojemu hi\xc5\xa1nemu ljubljen\xc4\x8dku z otro\xc5\xa1tva Spikeu.Leta 2015 je ta stripovski junak praznoval 65. obletnico.'